
 1.2.2012
 BG
 Официален вестник на Европейския съюз
 L 29/13
 РЕГЛАМЕНТ ЗА ИЗПЪЛНЕНИЕ (ЕС) No 79/2012 НА КОМИСИЯТА
 от 31 януари 2012 година
 за определяне на подробни правила за прилагането на някои разпоредби на Регламент (ЕС) No 904/2010 на Съвета относно административното сътрудничество и борбата с измамите в областта на данъка върху добавената стойност
 (преработен текст)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 904/2010 на Съвета от 7 октомври 2010 г. относно административното сътрудничество и борбата с измамите в областта на данъка върху добавената стойност (1), и по-специално членове 14, 32, 48 и 49 и член 51, параграф 1 от него,
 като има предвид, че:
 (1)
 За да бъдат усъвършенствани и допълнени инструментите за борба с измамите, Регламент (ЕО) No 1798/2003 на Съвета от 7 октомври 2003 г. относно административното сътрудничество в областта на данъка върху добавената стойност и относно отмяна на Регламент (ЕИО) No 218/92 (2) бе преработен и отменен с Регламент (ЕС) No 904/2010. Включените в Регламент (ЕС) No 904/2010 разпоредби следва да бъдат отразени в актовете за изпълнение на Регламент (ЕС) No 904/2010.
 (2)
 Регламент (ЕО) No 1925/2004 на Комисията от 29 октомври 2004 година за определяне на подробни правила за прилагането на някои разпоредби на Регламент (ЕО) No 1798/2003 на Съвета относно административното сътрудничество в областта на данъка върху добавената стойност (3) бе изменен съществено. Тъй като трябва да бъдат въведени още изменения след приемането на Регламент (ЕС) No 904/2010 и за да бъде осигурен единен набор от разпоредби за обмена на информация, с цел постигане на яснота Регламент (ЕО) No 1925/2004 следва да бъде преработен заедно с Регламент (ЕО) No 1174/2009 на Комисията от 30 ноември 2009 година за определяне на правила за прилагането на членове 34а и 37 от Регламент (ЕО) No 1798/2003 на Съвета по отношение на възстановяването на данъка върху добавената стойност по силата на Директива 2008/9/ЕО на Съвета (4).
 (3)
 За да бъде улеснен обменът на информация между държавите-членки, е необходимо да се определят точните категории информация, които ще се обменят без предварително запитване, а също и честотата, с която ще се извършва този обмен, както и съответните практически ред и условия. Ако държавите-членки възнамеряват да се въздържат от такъв обмен на информация, те следва да уведомят за това Комисията съгласно член 14, параграф 1 от Регламент (ЕС) No 904/2010.
 (4)
 Съгласно член 51 от Регламент (ЕС) No 904/2010 информацията трябва да се предава между данъчните органи, доколкото е възможно, по електронен път. Затова трябва да се определят практическите ред и условия и техническите подробности за предаване на информацията.
 (5)
 Следва да бъдат определени практическите ред и условия за предаването на информация за правилата за фактуриране, за ставките на данъка върху добавената стойност (ДДС) в контекста на специалните режими на облагане на данъчно задължени лица, които не са установени в Европейския съюз, както и допълнителната електронна информация по кодове съгласно член 9, параграф 2 от Директива 2008/9/ЕО на Съвета от 12 февруари 2008 година за определяне на подробни правила за възстановяването